《逐鹦鹉诗》
清代·周龙藻

丹穴有灵凤，生为百禽王。苞采备五色，和鸣应时康。

岂期鹦鹉子，潜身来南方。虽具明慧性，其才本非良。

逢迎恃巧舌，百变如笙簧。一朝惑凤听，剪拂置高冈。

既窃竹实食，又傍梧枝翔。遂使燕雀辈，闻声互游扬。

公然鹓鹭前，爪嘴夸擅场。肯顾不密危，形势日鸱张。

秋天下雕鹗，搏击乘严霜。力逐鹦鹉去，为凤立纪纲。

从此羽翼戢，下上安厥常。宋都鹢早退，鲁门鸟尽藏。

廓然六合清，枭鸾各分行。来仪指虞廷，万古颂德昌。

作者简介：江苏吴江人，字汉荀，号恒斋。岁贡生。高才实学。有《恒斋集》等。